LIETUVOS RESPUBLIKOS KULTŪROS MINISTRAS

ĮSAKYMAS

DĖL LIETUVOS KINO CENTRO ADMINISTRUOJAMOMIS LĖŠOMIS FINANSUOJAMŲ STIPENDIJŲ UKRAINOS PILIEČIAMS, KINO KULTŪROS AR MENO KŪRĖJAMS, SKYRIMO TVARKOS APRAŠO PATVIRTINIMO

2022 m. kovo 30 d. Nr. ĮV-318

Vilnius

Vadovaudamasis Lietuvos Respublikos kino įstatymo 4 straipsnio 2 dalies 4 punktu, Lietuvos kino centro prie Kultūros ministerijos nuostatų, patvirtintų Lietuvos Respublikos kultūros ministro 2012 m. gegužės 8 d. įsakymu Nr. ĮV-320 „Dėl Lietuvos kino centro prie Kultūros ministerijos nuostatų“, 10.4 papunkčiu bei siekdamas palaikyti Ukrainos piliečių, kino kultūros ar meno kūrėjų, kūrybinę veiklą, skatinti jų bendradarbiavimą su Lietuvos Respublikos kino bendruomene kino kultūros ar meno bei kino kultūros sklaidos srityse,

t v i r t i n u Stipendijų Ukrainos piliečiams, kino kultūros ar meno kūrėjams, skyrimo tvarkos aprašą (pridedama).

Kultūros ministras	Simonas Kairys

Patvirtinta

Lietuvos Respublikos kultūros ministro

2022 m. kovo 30 d. įsakymu Nr. ĮV-318

STIPENDIJŲ UKRAINOS PILIEČIAMS, KINO KULTŪROS AR MENO KŪRĖJAMS, SKYRIMO TVARKOS APRAŠAS

I SKYRIUS

BENDROSIOS NUOSTATOS

1. Stipendijų Ukrainos piliečiams, kino kultūros ar meno kūrėjams, skyrimo tvarkos aprašas (toliau – Aprašas) nustato stipendijų Ukrainos piliečiams, kino kultūros ar meno kūrėjams (toliau – stipendijos) dydį, mokėjimo trukmę, paraiškų pateikimo tvarką ir vertinimą, stipendijų skyrimą, mokėjimą ir atsiskaitymą už jas. Stipendijų tikslas yra palaikyti Ukrainos piliečių, kino kultūros ar meno kūrėjų kūrybinę veiklą, skatinti jų bendradarbiavimą su Lietuvos Respublikos kino bendruomene kino kultūros ar meno bei kino kultūros sklaidos srityse.

2. Stipendijos mokamos iš Lietuvos kino centrui prie Kultūros ministerijos (toliau – LKC) skirtų lėšų. Stipendijos yra valstybės stipendijos.

3. Gauti stipendijas turi teisę pilnamečiai Ukrainos piliečiai, kino kultūros ar meno kūrėjai, kuriems suteikta laikinoji apsauga Lietuvos Respublikoje (toliau – kino kultūros ar meno kūrėjai).

II SKYRIUS

STIPENDIJOS DYDIS IR mokėjimo TRUKMĖ

4. Stipendijos dydis – 1 800 EUR.

5. Stipendija skiriama 3 mėnesių laikotarpiui.

III SKYRIUS

PARAIŠKŲ TEIKIMO TVARKA

6. LKC direktoriaus nustatytos formos kino kultūros ar meno kūrėjų paraiškos gauti stipendiją (toliau – paraiškos), LKC direktoriaus sprendimu, priimamos paskelbus apie jų priėmimą LKC interneto svetainėje www.lkc.lt.

7. Skelbime nurodoma:

7.1. paraiškų priėmimo terminas;

7.2. paraiškų pateikimo būdas;

7.3. LKC administracijos darbuotojo, registruojančio paraiškas, vardas, pavardė, telefono numeris, elektroninio pašto adresas;

7.4. LKC darbuotojo, konsultuojančio paraiškų pildymo klausimais, vardas, pavardė, telefono numeris, elektroninio pašto adresas;

7.5. kita reikiama informacija.

8. Paraiškos priimamos nuolat, bet ne vėliau kaip iki einamųjų metų rugsėjo 15 d.

9. Kino kultūros ar meno kūrėjas, teikiantis paraišką stipendijai gauti, negali teikti paraiškų gauti kitas LKC skiriamas stipendijas. Stipendiją kino kultūros ar meno kūrėjas gali gauti 1 kartą per kalendorinius metus.

10. Paraiškų neturi teisės teikti:

10.1. kino kultūros ar meno kūrėjai, dirbantys Lietuvos Respublikos įstaigose ir organizacijose – veiklai, kuri nurodyta jų darbo sutartyse, pareigybių aprašymuose;

10.2. kino kultūros ar meno kūrėjai, studijuojantys Lietuvos Respublikos aukštosiose mokyklose, – veiklai, kuri yra mokymosi programų dalis.

11. Lietuvių arba anglų kalba užpildytos paraiškos kartu su priedais lietuvių arba anglų kalba LKC siunčiamos elektroninio pašto adresu info@lkc.lt vienu elektroniniu laišku. Paraiškų, jos priedų ir kitų su stipendijos programos administravimu susijusių dokumentų vertimą iš anglų į lietuvių kalbą pagal poreikį ir administraciniams sprendimams priimti reikiamas dokumentų apimtis užtikrina LKC.

12. Kartu su paraiška privaloma pateikti:

12.1. asmens tapatybės dokumento kopiją;

12.2. dokumento, patvirtinančio laikinosios apsaugos suteikimo Lietuvos Respublikoje faktą (Migracijos departamento prie Lietuvos Respublikos vidaus reikalų ministerijos išduotą registracijos kortelės ar kt.), kopiją;

12.3. pretendento gauti stipendiją gyvenimo ir kūrybinės veiklos aprašymą, ne daugiau kaip 2 lapus;

12.4. Lietuvos Respublikoje registruoto juridinio asmens, veiklą vykdančio kino kultūros ar meno srityse, patvirtinimą, kad pretendentas bus įtrauktas į minėto juridinio asmens vykdomas kino kultūros ar meno veiklas ir informaciją apie šio juridinio asmens anksčiau vykdytus kino kultūros ar meno projektus (veiklas) ir jų rezultatus, ne daugiau kaip 2 lapus.

13. Kartu su paraiška galima pateikti kitus dokumentus (pvz.: išsilavinimą patvirtinančių dokumentų kopijas, vaizdinę medžiagą ir pan.), kurie pagrindžia paraiškoje nurodytą informaciją.

IV SKYRIUS

PARAIŠKŲ VERTINIMAS

14. LKC pateiktų paraiškų vertinimą sudaro du etapai:

14.1. administracinės atitikties vertinimas;

14.2. Stipendijų kino kultūros ar meno kūrėjams vertinimo ekspertų komisijos (toliau - ekspertų komisijos) vertinimas.

15. Administracinės atitikties vertinimą atlieka LKC darbuotojai.

16. Administracinės atitikties vertinimo metu:

16.1. registruojama pateikta paraiška;

16.2. nustatoma paraiškos atitiktis Apraše ir kvietime nustatytiems administraciniams reikalavimams.

17. Administracinės atitikties vertinimas atliekamas LKC nustatyta tvarka ne vėliau kaip per 7 darbo dienas nuo paraiškos registravimo dienos.

18. Jeigu vertinant paraiškos administracinę atitiktį nustatoma, kad paraiška pateikta nesilaikant Apraše ir kvietime nustatytų administracinių reikalavimų, esant galimybei trūkumams pašalinti, LKC darbuotojas paraiškoje nurodytu pareiškėjo elektroninio pašto adresu apie tai informuoja pareiškėją vieną kartą, nustatydamas ne trumpesnį nei 3 darbo dienų terminą trūkumams pašalinti.

19. Nustačius, kad paraiška atitinka visus administracinės atitikties vertinimo reikalavimus, ji teikiama vertinti ekspertų komisijai. Ekspertų komisija gautą paraišką įvertina per 5 darbo dienas.

20. Ekspertų komisija paraišką įvertina balu nuo 0 iki 100 balų vadovaujantis šiais kriterijais:

20.1. stipendijos veiklos atitikimas Apraše nurodytam stipendijos tikslui (0-30 balų);

20.2. kino kultūros ar meno kūrėjo ankstesnės kūrybinės ar profesinės veiklos rezultatai (0-40 balų);

20.3. Aprašo 12.4 papunktyje nurodyto juridinio asmens anksčiau įvykdytų kino kultūros ar meno projektų (veiklų) rezultatai (0-30 balų).

21. Detalus stipendijų paraiškų vertinimo kriterijų aprašas nustatomas šio Aprašo priede.

22. Ekspertų komisijos veiklos apmokėjimas vykdomas LKC direktoriaus nustatyta tvarka.

V SKYRIUS

STIPENDIJŲ SKYRIMAS

23. Finansavimas gali būti skiriamas paraiškoms, surinkusioms ne mažiau nei 60 balų.

24. Bendra didžiausia stipendijoms finansuoti numatomų valstybės biudžeto asignavimų suma einamaisiais kalendoriniais metais nustatoma LKC direktoriaus įsakymu.

25. Stipendijas konkretiems kino kultūros ar meno kūrėjams skiria LKC direktorius įsakymu, atsižvelgdamas į ekspertų komisijos rekomendacijas, per 3 darbo dienas nuo šių rekomendacijų gavimo dienos.

26. Informacija apie LKC direktoriaus priimtus sprendimus skirti finansavimą stipendijoms skelbiama LKC interneto svetainėje www.lkc.lt ne vėliau kaip per 3 darbo dienas nuo sprendimų priėmimo dienos, nurodant pareiškėjų vardus ir pavardes, kūrybinių veiklų pavadinimus.

Nurodyti asmens duomenys (pareiškėjų vardai ir pavardės) yra viešai skelbiami LKC, kaip duomenų valdytojo, užtikrinant skaidrumo ir viešojo intereso principus skiriant stipendijas. Minėti asmens duomenys yra viešai skelbiami 3 metus.

VI SKYRIUS

STIPENDIJŲ MOKĖJIMAS IR ATSISKAITYMAS

27. Kino kultūros ar meno kūrėjas, kuriam LKC direktoriaus įsakymu skiriama stipendija, per 10 darbo dienų nuo LKC direktoriaus įsakymo dėl stipendijos skyrimo priėmimo dienos pateikia LKC vieną tinkamai užpildytą LKC direktoriaus nustatytos formos sutarties egzempliorių (tinkamai pasirašytą fiziniu arba el. parašu).

28. Jeigu kino kultūros ar meno kūrėjas iki Aprašo 27 punkte nustatyto termino pabaigos LKC nepateikia tinkamai užpildytos ir pasirašytos sutarties, finansavimas neskiriamas.

29. Stipendija į sutartyje nurodytą stipendijos gavėjo mokėjimo sąskaitą išmokama vienu mokėjimu per 10 darbo dienų nuo sutarties pasirašymo.

30. Stipendija neišmokama, jeigu stipendijos gavėjas:

30.1. miršta;

30.2. informuoja LKC, kad dėl objektyvių priežasčių nebegali vykdyti veiklos, kuriai buvo skirta stipendija;

30.3. stipendijai gauti buvo pateikęs neteisingus (suklastotus) duomenis (dokumentus);

30.4. nevykdo veiklos, kuriai vykdyti skirta stipendija, arba skirtą stipendiją panaudoja ne pagal paskirtį.

31. Aprašo 30.3 – 30.4 papunkčiuose nurodytomis aplinkybėmis, taip pat tuo atveju, jeigu stipendijos gavėjas sutartyje nustatyta tvarka ir terminais neatsiskaito už veiklą, kuriai buvo skirta stipendija, privalo LKC grąžinti visą iki stipendijos mokėjimo nutraukimo dienos gautą stipendiją. Stipendijos negrąžinus ji išieškoma teisės aktų nustatyta tvarka. Aprašo 30.2 papunktyje nurodytu atveju sprendimą dėl stipendijos grąžinimo arba negražinimo priima LKC direktorius, įvertinęs priežastis dėl kurių nebegalima vykdyti veiklos.

32. Kino kultūros ar meno kūrėjas, pasibaigus veiklos, kuriai skirta stipendija, vykdymo terminui, ne vėliau kaip per 20 darbo dienų privalo LKC pateikti LKC direktoriaus nustatytos formos veiklos ataskaitą (toliau – ataskaita).

33. Ataskaita LKC siunčiama elektroniniu paštu (PDF arba ADOC formatu) tinkamai pasirašyta fiziniu arba el. parašu.

34. Jeigu kino kultūros ar meno kūrėjas neatsiskaito už skirtą stipendiją Apraše ir sutartyje nustatyta tvarka, jis neturi teisės gauti finansavimo iš LKC, kol nebus atsiskaityta už skirtą stipendiją.

VII SKYRIUS

INFORMACIJOS TEIKIMAS IR DUOMENŲ APSAUGA

35. Pareiškėjams ir stipendijų gavėjams individualūs paraiškos vertinimai nėra teikiami, tačiau, rašytiniu jų prašymu, LKC pateikia skirtą balų vidurkį pagal kiekvieną Aprašo 20 punkte nurodytą vertinimo kriterijų. Stipendijų paraiškas ir ataskaitas tretiesiems asmenims LKC teikia tik esant teisiniam pagrindui tokius dokumentus teikti.

36. Kita nei Aprašo 35 punkte nurodyta informacija teikiama asmenims Lietuvos Respublikos teisės gauti informaciją ir duomenų pakartotinio naudojimo įstatymo nustatyta tvarka.

37. Paraiškoje nurodomi asmens duomenys (vardas, pavardė, gyvenamosios vietos adresas, el. pašto adresas, telefono numeris ir kiti kontaktiniai duomenys) yra tvarkomi LKC, kaip duomenų valdytojo, stipendijų ir kitokios finansinės paramos skyrimo kino kultūros ar meno kūrėjams tikslu, LKC sprendimams priimti būtinų ekspertinių išvadų gavimo tikslu, kino kultūros ar meno tyrimų organizavimo ir koordinavimo, vykdomų kino kultūros ar meno projektų stebėsenos tikslu, bei dokumentų valdymo tikslais. Asmens duomenys tvarkomi siekiant viešojo intereso ir vykdant LKC taikomus teisės aktų reikalavimus, vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrojo duomenų apsaugos reglamento) 6 str. 1 d. c ir e punktais.

VIII SKYRIUS

BAIGIAMOSIOS NUOSTATOS

38. Stipendijų kino kultūros ar meno kūrėjams programos administravimo dokumentai ir pareiškėjų bei stipendijų gavėjų asmens duomenys saugomi LKC Stipendijų kino kultūros ar meno kūrėjams tvarkos apraše numatytais terminais.

39. LKC direktoriaus sprendimai gali būti skundžiami Lietuvos Respublikos viešojo administravimo įstatymo nustatyta tvarka ir terminais.

________________________

Stipendijų Ukrainos piliečiams,

kino kultūros ar meno

kūrėjams, skyrimo tvarkos

aprašo

priedas

STIPENDIJŲ PARAIŠKŲ UKRAINOS PILIEČIAMS, KINO KULTŪROS AR MENO KŪRĖJAMS, VERTINIMO KRITERIJŲ APRAŠAS

Stipendijų paraiškų Ukrainos piliečiams, kino kultūros ar meno kūrėjams, vertinimo kriterijai ir jų balų aprašai:

1. Paraiškoje nurodytos veiklos atitikimas Stipendijų Ukrainos piliečiams, kino kultūros ar meno kūrėjams, skyrimo tvarko apraše (toliau – Aprašas) nurodytam stipendijos tikslui (0-30 balų).

Vertinimo kriterijaus aprašas	Vertinant atitiktį vertinimo kriterijui galimi skirti balai	Rekomendacija atliekantiems vertinimą
Stipendija skirta palaikyti Ukrainos piliečių, kino kultūros ar meno kūrėjų kūrybinę veiklą, skatinti jų bendradarbiavimą su Lietuvos Respublikos kino bendruomene kino kultūros ar meno bei kino kultūros sklaidos srityse.	30	Atitiktis vertinimo kriterijui vertinama 30 balų, jeigu stipendijos veikla visiškai atitinka vertinimo kriterijaus aprašą.

15	Atitiktis vertinimo kriterijui vertinama 15 balų, jeigu stipendijos veikla vertinimo kriterijaus aprašą atitinka vidutiniškai.

0	Atitiktis vertinimo kriterijui vertinama 0 balų, jeigu stipendijos veikla visiškai neatitinka vertinimo kriterijaus aprašo.

2. Kino kultūros ar meno kūrėjo ankstesnės kūrybinės ar profesinės veiklos rezultatai (0-40 balų):

Vertinimo kriterijaus aprašas	Vertinant atitiktį vertinimo kriterijui galimi skirti balai	Rekomendacija atliekantiems vertinimą
Ukrainos kino kultūros ar meno kūrėjo ankstesnė kūrybinė ar profesinė veikla išsiskiria aukšta kokybe, įgyvendinti projektai (veiklos) buvo sėkmingai realizuoti ir pastebėti visuomenės, turėjo poveikį kino bendruomenei.	40	Atitiktis vertinimo kriterijui vertinama 40 balų, jeigu projektai (veiklos) visiškai atitinka vertinimo kriterijaus aprašą.

20	Atitiktis vertinimo kriterijui vertinama 20 balų, jeigu projektai (veiklos) vertinimo kriterijaus aprašą atitinka vidutiniškai.

0	Atitiktis vertinimo kriterijui vertinama 0 balų, jeigu projektai (veiklos) visiškai neatitinka vertinimo kriterijaus aprašo.

3. Aprašo 12.4 punkte nurodyto juridinio asmens anksčiau įvykdytų kino kultūros ar meno projektų (veiklų) rezultatai (0-30 balų).

Vertinimo kriterijaus aprašas	Vertinant atitiktį vertinimo kriterijui galimi skirti balai	Rekomendacija vertinimą atliekantiems ekspertams
Lietuvos kino kultūros ar meno organizacijos ankstesnė veikla išsiskiria aukšta kūrybinio turinio kokybe. Įgyvendinti projektai (veiklos) buvo sėkmingai realizuoti ir pastebėti visuomenės, turėjo poveikį kino bendruomenei.	30	Atitiktis vertinimo kriterijui vertinama 30 balų, jeigu projektai (veiklos) visiškai atitinka vertinimo kriterijaus aprašą.

15	Atitiktis vertinimo kriterijui vertinama 15 balų, jeigu projektai (veiklos) vertinimo kriterijaus aprašą atitinka vidutiniškai.

0	Atitiktis vertinimo kriterijui vertinama 0 balų, jeigu projektai (veiklos) visiškai neatitinka vertinimo kriterijaus aprašo.

_____________________________